Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 223/07)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe seo a fheiceáil i mbunachar sonraí eAmbrosia de chuid an Choimisiúin.

DOICIMÉAD AONAIR

“Aceite Campo de Calatrava”

Uimh AE: PDO-ES-0642-AM01 – 10.1.2022

STFC (X) TGFC ()

1. Ainm

“Aceite Campo de Calatrava”

2. Ballstát

an Spáinn

3. Cur síos ar an táirge talmhaíochta nó ar an táirge bia

3.1. Cineál táirge

Aicme 1.5. Olaí agus saillte (im, margairín, ola, etc.)

3.2. Tuairisc ar an táirge a bhfuil an t-ainm in (1) ag tagairt dó

Ola olóige úríon ó thorthaí an chrainn olóige (Olea europea L.) den chineál Cornicabra nó Picual, léi féin nó arna teaglamú le Arbosana, Hojiblanca, Arbequina, Koroneiki agus Lecciana mar chineálacha tánaisteacha féideartha i gcóimheas nach mó ná 15 %, cineálacha a fhaightear trí mhodhanna meicniúla nó fisiceacha nach n-athraíonn an ola agus ina gcaomhnaítear blas, dea-bholadh agus saintréithe an toraidh óna dtáirgtear iad.

Pioctar na hológa go díreach ón gcrann nuair a bhíonn a leibhéal aibíocht idir 3 agus 6.

Uaspharaiméadair is ceadmhach d’olaí olóige úríona le sonrúchán tionscnaimh “Aceite Campo de Calatrava”

Íosleibhéal aigéid oiléaigh: 70 %.

Aigéadacht: Aigéadacht nach mó ná 0,5 °.

Luach sárocsaíde Luach sárocsaíde nach mó ná 15 meq O2/kg.

K232: 2 ar a mhéad

K270: Aigéadacht nach mó ná 0,15 °.

Meastóireacht orgánaileipteach:

Locht airmheánach: Md = 0

Scór airmheánach le haghaidh torthaíochta: Mf > 3

Ón dearcadh orgánaileipteach de, sna holaí léirítear rannchuidiú gach ceann de na cineálacha atá iontu, agus tugtar próifílí céadfacha ag a bhfuil torthaíocht chasta agus déine ar furasta í a aithint. Ciallaíonn sé seo nach mór scór torthaíochta trí phointe ar a laghad a bheith ag olaí Campo de Calatrava. Ní mór an tseirbhe agus an láidreacht a bheith inaitheanta agus cothrom, le luachanna déine sa réimse idir 3 agus 6, agus gan difear is mó ná dhá phointe leis an scór torthaíochta a bheith ann.

Ar gach ceann de na holaí olóige úríona a tháirgtear in Campo de Calatrava, tá blasanna suntasacha torthaí glasa ológ agus torthaí úra eile. Ní mór na tuairisceoirí deimhneacha sin ar a laghad a bheith ann.

Is é 79,64 % an cion aigéid shailligh oiléaigh in olaí Campo de Calatrava, i gcomparáid le limistéir eile táirgthe ola ina mbíonn na luachanna sa réimse idir 56,9 % agus 78,4 % (Uceda, El cultivo del olivo [Saothrú na n-ológ]). Is é 70 % an t-íosluach is ceadmhach.

3.3. Amhábhair (le haghaidh táirgí próiseáilte amháin)

—

3.4. Beatha (le haghaidh táirgí de bhunadh ainmhíoch amháin)

—

3.5. Céimeanna sonracha sa táirgeadh nach mór a ghlacadh sa limistéar geografach sainithe

—

3.6. Rialacha sonracha maidir le slisniú, grátáil, pacáistiú, etc.

D’fhonn gnáth-shaintréithe an táirge a chaomhnú ag gach céim agus cáilíocht na n-olaí a chumhdaítear leis an ainmniúchán a áirithiú, ní mór an próiseas pacáistithe a dhéanamh laistigh den limistéar geografach críochaithe. Leis sin tugtar do na comhlachtaí rialaithe smacht iomlán ar tháirgeadh agus cinntítear gur táirgeoirí sa limistéar a bhfuil an taithí acu a dhéanann na céimeanna deiridh i láimhseáil an táirge. Is iad seo na daoine is mó a thuigeann go gcuirtear isteach ar na holaí sin mar gheall ar na próisis phacáistithe éagsúla, amhail am agus modh na scinceála, na nósanna imeachta agus na hábhair scagacháin (éadaí déanta as teicstílí, snáithíní, páipéar, ceallalós, cré scagtha, péirlít agus cré dhiatómúil), teocht an phacáistithe agus an chaoi a n-imoibríonn an ola leis an bhfuacht agus leis an stóráil. Is é an sprioc deiridh na saintréithe is gnách don táirge a chaomhnú. Le scagachán cuí, déantar a chinntiú go gcuirtear an táirge i láthair i gceart lena dhíol do thomhaltóirí agus go bhfuil na coinníollacha caomhnaithe chomh maith agus is féidir. Solaid agus taise thuaslagtha a bheadh ina gcúis le cleachtais mhíchuí chócaireachta agus le láithreacht na riansubstaintí ba bhun le coipeadh anaeróbach carbaihiodráití agus próitéiní, déantar iad a bhaint le scagachán.

Ní mór córais ar leith a bheith ag córais pacáistithe ionas go ndéanfar na holaí a chumhdaítear leis an STFC a phacáistiú ar leithligh ó aon cheann eile.

Mar an gcéanna, ní mór córais chineálcheadaithe a bheith acu chun ola a thomhas.

Ní mór an ola a phacáistiú i ngloine, PET, miotal brataithe, Tetra-Brik nó coimeádáin cheirmeacha ghloinithe.

3.7. Rialacha sonracha maidir le lipéadú

Chomh maith leis an ainm trádála, ní mór lógó an ainmniúcháin tionscnaimh a bheith ar na lipéid ar na humair ola in éineacht leis na focail “Denominación de Origen Protegida (nó D.O.P.)” Aceite Campo de Calatrava [Ainmniúchán tionscnaimh faoi chosaint (nó PDO) “Aceite Campo de Calatrava”].

Ní mór lipéad deimhniúcháin a bheith ar na coimeádáin ina ndéantar an ola faoi chosaint a sheachadadh chuig tomhaltóirí, chomh maith leis an bpríomhlipéad nach mór dó an sonrúchán tionscnaimh faoi chosaint a shonrú ann. Ní mór don chomhlacht rialaithe na lipéid deimhniúcháin a uimhriú, a eisiúint agus ní mór monatóireacht a dhéanamh orthu sa chaoi go n-áiritheofar nach féidir iad a athúsáid. Ní leor cainníocht na lipéad uimhrithe a eisíonn an comhlacht rialaithe chuig táirgeoirí ach amháin i gcás cainníocht na hola olóige atá deimhnithe agus cláraithe le haghaidh pacáistiú.

Leis an lipéadú ní mór na rialacha ginearálta maidir le lipéadú a chomhlíonadh.

4. Sainmhíniú achomair ar an limistéar geografach

Tá an limistéar táirgthe, próiseála agus pacáistithe suite i ndeisceart Castile-La Mancha sa chuid lárnach de chúige Ciudad Real agus is aonad aonchineálach moirfeolaíoch, geografach agus stairiúil atá ann, áit ina bhfuil ceantair bhardasacha Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos agus Villar del Pozo.

5. Nasc leis an limistéar geografach

5.1. Sainiúlacht an limistéir gheografaigh

Tá Campo de Calatrava suite sa chuid theas den ardchlár lárnach ar leithinis na hIbéire, le meánairde is mó ná 600 m.

Bíonn córais ardbhrú ann go minic agus is mór an tionchar siadsan agus an t-éifeacht ilchríochach ar an aeráid. Cé go mbíonn an teocht an-íseal de thoradh frithchioclón a bhíonn ann sa gheimhreadh, is de thoradh an fheiniméin chéanna a bhíonn teocht an-ard ann sa samhradh.

Mar gheall ar staid imeallach an cheantair i ndáil le cosán na bhfrontaí agus na lagrach aniar aneas nó ó Chaolas Ghiobráltar (arb iad a ghineann an bháisteach is mó), ní rómhór an fhrasaíocht a bhíonn ann. Is annamh méid is mó ná 500 mm báisteach in Campo de Calatrava.

Ithir alcaileach atá ann agus is doimhneacht mheánach atá inti.

Is alcaileach é an t-ábhar bolcánach atá sa limistéar. Gné eile den ithir is ea sainiúlacht eile a fhágann gur limistéar é atá difriúil le réigiúin eile táirgthe ola, sainiúlacht a imríonn tionchar ar shaintréithe olaí áirithe.

Is mó an méid radaíochta gréine a ionsúnn dath dorcha ithreacha Campo de Calatrava, rud a sholáthraíonn teocht níos airde agus ithreacha lena dtacaítear le forbairt luath an bhairr ológ ón taobh agranamaíoch de.

5.2. Sainiúlacht an táirge

Ní mór saintréithe “Aceite Campo de Calatrava” a bheith mar a leanas:

— Ní mór gur ón gcineál Cornicabra agus/nó ón gcineál Picual 85 % ar a laghad den ola, agus más infheidhme, gur ó chineálacha Arbosana, Hojiblanca, Arbequina, Koroneiki agus Lecciana an 15 % eile;

— Cion ard aigéid oiléaigh, le híosluachanna 70 % i gcás na n-olaí sin;

— Scór torthaíochta is mó ná 3, le tuairisceoirí ológa glasa agus torthaí úra eile i láthair mar íoscheanglas;

— Ní mór an phróifíl chéadfach a bheith cuimsitheach agus láidreacht shuntasach sa réimse idir 3 agus 6 aici, agus gan difear is mó ná dhá phointe leis an scór torthaíochta a bheith ann.

— Tá an ola seo difriúil le holaí eile a bhfuil ainmniúchán tionscnaimh faoi chosaint acu sa mhéid is gurb í an ola sin an t-aon cheann a dhéantar ó chineálacha Cornicabra agus/nó ó chineálacha Picual den chuid is mó.

5.3. Nasc cúisíoch idir an limistéar geografach agus cáilíocht nó tréithe an táirge (i gcás STFC) nó cáilíocht shonrach, cáil nó saintréith eile an táirge (i gcás TGFC)

An ithir atá ar mhórán aoil agus a bhfuil doimhneacht mheánach inti, an t-ábhar bolcánach, an leibhéal íseal uisce le frasaíocht íseal, an samhradh te, tréimhsí fada seaca sa gheimhreadh agus ithreacha a éiríonn te go luath, is nithe iad as a n-eascraíonn éiceachóras atá tur geall leis, éiceachóras inar coinníodh na cineálacha Cornicabra agus Picual in oiriúint don timpeallacht seo tríd an roghnú nádúrtha thar na céadta bliain, agus inar cinntíodh táirge deiridh a bhfuil aige na saintréithe sainiúla lenar féidir é a aithint ó limistéir saothraithe ológ eile. Leis na dálaí ithreach agus aeráide sin tagann ann do thiúchan níos airde aigéid shailligh oiléaigh (Civantos, 1999), arb é a íosluach 70 %, agus arb olaí is mó cobhsaíocht ocsaídeach a tháirgeann sé.

De bharr na n-ithreacha tirime, alcaileacha agus an fhíorbheagáin báistí, is próifílí céadfacha torthaíocha atá ag ola Campo de Calatrava, próifílí a mbíonn scór 3 phointe ar a laghad acu i ngeall ar a mblasanna glasa ológ agus torthaí úra eile.

Tugtar seirbhe agus láidreacht inaitheanta chothromaithe de bharr strus uisce i gcéim aibíochta an toraidh mar gheall ar an nganntanas báistí, le luachanna déine sa réimse idir 3 agus 6 agus gan difear is mó ná dhá phointe leis an scór torthaíochta a bheith ann.

Tagairt d’fhoilsiú na sonraíochta

http://pagina.jccm.es/agricul/paginas/comercial-industrial/consejos_new/pliegos/PC_AM01_AceiteCC.pdf

(1) IO L 179, 19.6.2014, lch. 17.